Document ID: 31992R2052

ΚΑΝΟΝΙΣΜΟΣ (ΕΟΚ) αριθ. 2052/92 ΤΟΥ ΣΥΜΒΟΥΛΙΟΥ της 30ής Ιουνίου 1992 για δεύτερη προσαρμογή του καθεστώτος ενίσχυσης για το βαμβάκι που καθιερώθηκε με το πρωτόκολλο αριθ. 4 που προσαρτήθηκε στην πράξη προσχώρησης της Ελλάδας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ελλάδας και ιδίως την παράγραφο 11 του πρωτοκόλλου αριθ. 4 όσον αφορά το βαμβάκι, όπως τροποποιήθηκε από τον κανονισμό (ΕΟΚ) αριθ. 4006/87 (1),
τον κανονισμό (ΕΟΚ) αριθ. 1964/87 του Συμβουλίου της 2ας Ιουλίου 1987 για την προσαρμογή του καθεστώτος ενίσχυσης για το βαμβάκι που καθιερώθηκε με το πρωτόκολλο αριθ. 4 της πράξης προσχώρησης της Ελλάδας (2), και ιδίως το άρθρο 3 παράγραφος 2,
την πρόταση της Επιτροπής (3),
τη γνώμη του Ευρωπαϊκού Κοινοβουλίου (4),
τη γνώμη της Οικονομικής και Κοινωνικής Επιτροπής (5),
Εκτιμώντας:
ότι τα αποτελέσματα της εξετάσεως της λειτουργίας του καθεστώτος που καθιερώθηκε για το βαμβάκι από το πρωτόκολλο αριθ. 4 που αναφέρεται στο άρθρο 3 παράγραφος 2 του κανονισμού (ΕΟΚ) αριθ. 1964/87 καθιστούν εμφανή την ανάγκη προσαρμογής του καθεστώτος αυτού-
ότι η παραγωγή του βαμβακιού έχει μεγάλη σημασία για τη γεωργική οικονομία ορισμένων περιοχών της Κοινότητας- ότι, για να εξασφαλιστούν περισσότερο οι βαμβακοπαραγωγοι όσον αφορά το εισόδημά τους, θα πρέπει να αντικατασταθεί ο ετήσιος καθορισμός της μέγιστης εγγυημένης ποσότητας από τον καθορισμό για μια μεγαλύτερη χρονική περίοδο-
ότι η σημερινή μέγιστη εγγυημένη ποσότητα επέτρεψε τη διατήρηση της καλλιέργειας του βαμβακιού στην Κοινότητα σε αποδεκτό επίπεδο- ότι θα πρέπει συνεπώς να διατηρηθεί η ποσότητα του βαμβακιού για την οποία χορηγείται η ενίσχυση στο σύνολο της- ότι ο στόχος αυτός μπορεί να επιτευχθεί καθορίζοντας τη μέγιστη εγγυημένη ποσότητα σε 701 000 τόνους βαμβακιού της μέσης ποιότητας του μη εκκοκισμένου βαμβακιού που παράγεται στην Κοινότητα-
ότι για να αποφευχθούν υπερβολικές διακυμάνσεις της μειώσεως της ενισχύσεως, θα πρέπει να περιοριστεί η μείωση αυτή στο 15 % της τιμής του στόχου και να μεταφέρεται στην επόμενη περίοδο εμπορίας, χωρίς την εφαρμογή αυτού του ορίου, το τμήμα που υπερβαίνει αυτό το ανώτατο όριο καθώς και η ενδεχόμενη διαφορά μεταξύ της πραγματικής παραγωγής και της εκτιμώμενης παραγωγής-
ότι από την πείρα μπορεί να διαφανεί ότι είναι ανάγκη να γίνουν και άλλες προσαρμογές στο καθεστώς που προβλέπεται στο προαναφερθέν πρωτόκολλο- ότι θα πρέπει συνεπώς να προβλεφθεί διαδικασία που να επιτρέπει στο Συμβούλιο να προσαρμόζει το καθεστώς,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός καθορίζει τις προσαρμογές του καθεστώτος της ενίσχυσης στην παραγωγή του βαμβακιού που προβλέπεται στις παραγράφους 3 και 8 του πρωτοκόλλου αριθ. 4 που έχει προσαρτηθεί στην πράξη προσχώρησης της Ελλάδας και έχει προσαρμοστεί με τον κανονισμό (ΕΟΚ) αριθ. 1964/87.
Άρθρο 2
Στο άρθρο 2 του κανονισμού (ΕΟΚ) αριθ. 1964/87, η παράγραφος 1 αντικαθίσταται από το ακόλουθο κείμενο:
"1. Το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, καθορίζει, για ορισμένη χρονική περίοδο, τη μέγιστη εγγυημένη ποσότητα. Η ποσότητα αυτή λαμβάνει υπόψη της την περίοδο αναφοράς καθώς και την προβλεπόμενη εξέλιξη της ζήτησης.
Εντούτοις, για καθεμία από τις περιόδους 1992/93 έως 1995/96, η μέγιστη εγγυημένη ποσότητα καθορίζεται σε 701 000 τόνους μη εκκοκισμένου βαμβακιού."
Άρθρο 3
Στο άρθρο 2 του κανονισμού (ΕΟΚ) αριθ. 1964/87, η παράγραφος 2 δεύτερο και τρίτο εδάφιο αντικαθίσταται από το ακόλουθο κείμενο:
"Εν τούτοις, με την επιφύλαξη του τρίτου εδαφίου, εάν η μείωση του ποσού της ενίσχυσης είναι μεγαλύτερη από 15 % της τιμής στόχου, αυτή η μείωση περιορίζεται, για τη συγκεκριμένη περίοδο εμπορίας, σε 15 %. Η μείωση που υπερβαίνει αυτό το όριο μεταφέρεται στην τιμή στόχου της επομένης περιόδου εμπορίας μέχρι ορίου 5 %.
Επιπλέον, το ποσό της ενίσχυσης για τη συγκεκριμένη περίοδο εμπορίας, μείον το ποσό που αντιστοιχεί σε ποσοστό 3 %, προσαρμόζεται βάσει της σχέσης μεταξύ, αφενός, της διαφοράς μεταξύ της εκτιμώμενης παραγωγής και της πραγματικής παραγωγής και, αφετέρου, της μέγιστης εγγυημένης ποσότητας για την προηγούμενη περίοδο εμπορίας.
Ωστόσο, για την περίοδο εμπορίας 1992/93, η μείωση της τιμής στόχου δεν μπορεί σε καμία περίπτωση να υπερβεί το 15 %."
Άρθρο 4
Στην παράγραφο 8 του πρωτοκόλλου αριθ. 4, οι όροι "προ της 1ης Αυγούστου για την περίοδο εμπορίας που αρχίζει το επόμενο έτος" διαγράφονται.
Άρθρο 5
Το αργότερο πριν από την αρχή της περιόδου εμπορίας 1996/97, η Επιτροπή διαβιβάζει στο Συμβούλιο έκθεση για τη λειτουργία του καθεστώτος ενισχύσεων για το βαμβάκι.
Εάν από την έκθεση διαφαίνεται η ανάγκη προσαρμογών, το Συμβούλιο, αποφασίζοντας με ειδική πλειοψηφία μετά από πρόταση της Επιτροπής και μετά από διαβούλευση με το Ευρωπαϊκό Κοινοβούλιο, αποφασίζει τις ενδεχόμενες προσαρμογές του καθεστώτος, λαμβάνοντας υπόψη, αφενός, την πείρα που αποκτήθηκε από τη λειτουργία του καθεστώτος αυτού και, αφετέρου, το καθεστώς της στηρίξεως για τις αροτραίες καλλιέργειες.
Άρθρο 6
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την περίοδο εμπορίας 1992/93.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 30 Ιουνίου 1992.

Labels: 17
5
6
18
15